Jann Sjursen (KRF), 2000-11-23:
Vi synes fra Kristeligt Folkepartis side, på trods af de diskussioner der også var i forbindelse med integrationslovens vedtagelse, at sigtet med integrationsloven, nemlig at samle ansvaret for integrationen hos kommunerne, var rigtigt.
Nu viser det sig så af de evalueringer, der er kommet, at det ikke er i alle kommuner, man er nået lige langt, f.eks. ikke med at udfærdige handleplaner.
For så vidt angår den del af forespørgslen, vil jeg sige, at der er jeg glad for at høre ministeren her i dag sige, at regeringen nu vil tage kontakt til kommunerne for at sikre, at der kommer til at ske mere på området, at de kommuner, som ikke allerede er i fuldt sving med denne opgave, så kommer det, for det er kommunerne, der er kernen i integrationsindsatsen over for de etniske minoriteter i vort samfund.
Om integrationsloven og også om det forslag til vedtagelse, som SF har fremsat, vil jeg godt sige, at vi fra Kristeligt Folkepartis side gerne havde set, og det vil vi sådan set gerne stadig væk arbejde for, at integrationsrådene bliver obligatoriske, sådan at forstå, at man i mindre kommuner kan gå sammen om at etablere fælles integrationsråd, for det er klart, at ikke i alle landets 275 kommuner er det lige aktuelt med et integrationsråd.
Men vi mener faktisk, at disse råd, uanset om der er 50 personer, der ønsker et oprettet, burde være obligatoriske, fordi vi også ser dem som brobyggere mellem de politiske beslutningstagere lokalt og det civile samfund og især de etniske minoriteter.
Vi synes også, det er vigtigt at se på spørgsmålet om arbejde.
Der er ingen tvivl om, at det, at mange fra de etniske minoriteters grupper ikke er fastholdt på arbejdsmarkedet, er et kæmpe integrationsmæssigt problem.
Kan der gøres mere på det område, synes vi, at det skal gøres.
Vi synes også, at asylansøgere, som vi også har været inde på tidligere i en af forespørgselsdebatterne i dag, burde kunne få midlertidig arbejdstilladelse.
Det kan også, uanset om de får asyl, når deres sag er færdigbehandlet, i hvert fald for dem, der får opholdstilladelse i Danmark, være en mulighed for, at de bliver hurtigere integreret i vort samfund, hvis de faktisk kan få lov til at arbejde i den periode, hvor de også har fået behandlet deres ansøgning.
Sprogstimuleringsindsatsen for de 0-6-årige, som der også er blevet gjort noget ved i integrationsloven, er et af de elementer, som vi også er optaget af fra Kristeligt Folkepartis side.
Der må vi godt nok vente på yderligere erfaringer, inden man eventuelt kan sætte yderligere ind på det område her, men det er for os at se ekstremt vigtigt for integrationen.
Det samme gælder opkvalificering af de læreruddannedes og pædagoguddannedes kvalifikationer kulturelt og i forhold til, hvordan man griber undervisningsopgaven og den pædagogiske opgave an, især for tosprogede elever.
Når det gælder selve diskriminationsdelen, er vi fra Kristeligt Folkepartis side tilhænger af et klageorgan for etniske mindretal, et klageorgan, som vi også kender det fra andre nabolande, og ligesom forespørgerne gav udtryk for indledningsvis, står vi også uforstående over for, at det skulle tage så lang tid i Danmark, inden man kunne nå frem til det. Nu ser det ud, som om EU kan skubbe lidt på - i hvert fald til en debat om det.
Så kan man diskutere, hvad navnet skal være helt præcist, men i hvert fald er det noget, vi er positive over for.
Det er vi derfor også over for det element, der er i det forslag til vedtagelse, som SF har fremsat sammen med de andre konkrete elementer, hvorfor vi kan støtte det forslag til vedtagelse, som SF har fremsat her i dag.